Document ID: 32010D0065

KOMISSION PÄÄTÖS,
annettu 5 päivänä helmikuuta 2010,
Alankomaiden pyytämän poikkeuksen myöntämisestä vesien suojelemisesta maataloudesta peräisin olevien nitraattien aiheuttamalta pilaantumiselta annetun neuvoston direktiivin 91/676/ETY mukaisesti tehdyn päätöksen 2005/880/EY muuttamisesta
(tiedoksiannettu numerolla K(2010) 606)
(Ainoastaan hollanninkielinen teksti on todistusvoimainen)
(2010/65/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon vesien suojelemisesta maataloudesta peräisin olevien nitraattien aiheuttamalta pilaantumiselta 12 päivänä joulukuuta 1991 annetun neuvoston direktiivin 91/676/ETY (1) ja erityisesti sen liitteessä III olevan 2 kohdan kolmannen alakohdan,
sekä katsoo seuraavaa:
(1)
Jos jäsenvaltio aikoo käyttää direktiivin 91/676/ETY liitteessä III olevan 2 kohdan toisen alakohdan ensimmäisessä virkkeessä ja sen a alakohdassa mainituista määristä poikkeavaa hehtaarikohtaista lantamäärää kunakin vuonna, kyseinen määrä on vahvistettava sellaiseksi, ettei se vaaranna mainitun direktiivin 1 artiklassa määriteltyjen tavoitteiden saavuttamista, ja sitä on voitava perustella puolueettomin perustein, kuten tässä tapauksessa pitkillä kasvukausilla ja suuria typpimääriä kuluttavilla kasvustoilla. Komissio teki 8 päivänä joulukuuta 2005 päätöksen 2005/880/EY (2), jonka nojalla Alankomaat saa vuosittain käyttää 250 kilogrammaa karjanlannasta peräisin olevaa typpeä hehtaaria kohti tiloilla, joista vähintään 70 prosenttia on nurmea.
(2)
Näin myönnetty poikkeus koskee noin 25 000:ta tilaa Alankomaissa ja noin 900 000:ta hehtaaria, ja sitä sovelletaan 1 päivän tammikuuta 2006 ja 31 päivän joulukuuta 2009 välisenä aikana. Poikkeus myönnettiin, koska
a)
Alankomaiden lainsäädäntö, jolla direktiivi 91/676/ETY pantiin täytäntöön, sisältää sekä typen että fosfaatin käyttöä koskevia vaatimuksia, joista jälkimmäisillä pyritään saavuttamaan fosfaattilannoituksen tasapaino vuoteen 2015 mennessä;
b)
Alankomaat turvautui erilaisiin politiikan välineisiin käsitellessään lannasta ja kivennäislannoitteista aiheutuvaa ravinneylijäämää, ja se vähensi nautakarjan määrää 17 prosenttia, sikojen määrää 14 prosenttia ja lampaiden ja vuohien määrää 21 prosenttia vuosina 1992-2002. Lannan typpipitoisuus aleni 29 prosenttia ja fosforipitoisuus 34 prosenttia vuosina 1985-2002. Typpiylijäämä väheni 25 prosenttia ja fosforiylijäämä 37 prosenttia vuosina 1992-2002;
c)
käytettävissä olevien vedenlaatua koskevien tietojen mukaan sekä pohjaveden nitraattipitoisuus että pintaveden ravinnepitoisuus (mukaan lukien fosfori) ovat alenemassa;
d)
Alankomaiden ilmoitukseen liitetyistä teknisistä ja tieteellisistä asiakirjoista kävi ilmi, että ehdotettu vuotuinen 250 kilogramman hehtaarikohtainen määrä karjanlannasta peräisin olevaa typpeä tiloilla, joista vähintään 70 prosenttia on nurmea, oli määrä, jonka perustella on mahdollista saavuttaa veden 11,3 milligramman typpipitoisuus litraa kohden (joka vastaa 50:tä milligrammaa nitraattia litrassa) kaikissa maatyypeissä sekä lähes nollatason fosforiylijäämä parhaissa mahdollisissa olosuhteissa;
e)
toimitetuista teknisistä ja tieteellisistä asiakirjoista kävi myös ilmi, että ehdotettu vuotuinen 250 kilogramman hehtaarikohtainen määrä karjanlannasta peräisin olevaa typpeä tiloilla, joista vähintään 70 prosenttia on nurmea, on puolueettomasti perusteltavissa esimerkiksi pitkillä kasvukausilla ja suuria typpimääriä kuluttavilla kasvustoilla.
(3)
Komissio katsoi sen vuoksi, että Alankomaiden pyynnössä mainittu lantamäärä ei estä direktiivin 91/676/ETY tavoitteiden saavuttamista, jos eräitä tiukkoja edellytyksiä noudatetaan. Näihin edellytyksiin sisältyi tilakohtaisten lannoitussuunnitelmien laatiminen, lannoitteiden käytön seuraaminen lannoitekirjanpidolla, säännölliset maaperäanalyysit, talviajan kasvipeite maissinviljelyn jälkeen, erityiset säännökset nurmen kyntämisestä, nurmen kyntöä edeltävän lannanlevityksen kieltäminen ja lannoituksen mukauttaminen palkokasvien vaikutuksen huomioon ottamiseksi. Näiden säännösten tarkoituksena oli varmistaa kasvuston tarpeisiin perustuva lannoitus sekä vähentää ja estää typen pääsyä vesistöihin.
(4)
Jotta päätöksellä 2005/880/EY vuosiksi 2006-2009 myönnetyn poikkeuksen soveltaminen ei johtaisi voimaperäisyyden lisääntymiseen, toimivaltaisten viranomaisten oli pakko varmistaa, ettei lannankäyttö ylittäisi typen ja fosforin osalta vuoden 2002 tasoa Alankomaiden toteuttaman kolmannen kansallisen toimintaohjelman mukaisesti.
(5)
Alankomaat on toimittanut päätöksen 2005/880/EY 8 ja 10 artiklassa tarkoitetut kartat ja selvitykset ajoissa.
(6)
Alankomaat jätti komissiolle 14 päivänä heinäkuuta 2009 poikkeuksen laajentamista koskevan pyynnön. Pyynnössä viitattiin yksityiskohtaisiin perusteluihin ja siihen, että Alankomaiden edustajainhuone oli hyväksynyt neljännen nitraattien toimintaohjelman (2010-2013). Neljännessä toimintaohjelmassa on otettu huomioon vuosien 2006-2009 poikkeusta koskevien edellytysten mukaisesti saavutettu (huomattava) edistys ja tulevat haasteet. Se pohjautuu kolmanteen toimintaohjelmaan ja siihen sisältyy tehostettuja toimenpiteitä, kuten typen käyttöä hiekkamaalla koskevia tiukempia vaatimuksia, maaperän fosforianalyysiin perustuvia fosforin käyttöä koskevia tiukempia vaatimuksia ja pidemmät kieltoajat lannoitteiden levittämiselle maahan (3). Näiden oikeudellisten toimenpiteiden tarkoituksena on vähentää edelleen ravinneylijäämää ja parantaa vedenlaatua entisestään toteuttamalla tarvittaessa tiukempia toimia kauden 2010-2013 jälkeen.
(7)
Vedenlaadun osalta on havaittu, että pohjaveden nitraattipitoisuus ja pintaveden ravinnepitoisuus (mukaan lukien fosfori) ovat alenemassa, vaikka kolmannen toimintaohjelman pääasiallisten vaikutusten odotetaan näkyvän vasta tulevina vuosina.
(8)
Valvonta- ja tarkastustoimenpiteiden tulokset osoittavat, että vuosina 2006-2009 poikkeuksen piiriin kuuluu noin 24 000 nurmitilaa eli noin 830 000 hehtaaria viljelymaata.
(9)
Jotta pyydetyn poikkeuksen soveltaminen ei johtaisi voimaperäisyyden lisääntymiseen, toimivaltaisten viranomaisten olisi edelleen varmistettava, että lannantuotanto ei typen ja fosforin osalta ylitä vuoden 2002 tasoa.
(10)
Alankomaissa tähän mennessä saavutetut tulokset vastaavat päätöksessä 2005/880/EY vahvistettuja edellytyksiä.
(11)
Tarvittava lainsäädäntökehys, jolla pannaan täytäntöön direktiivi 91/676/EY ja toteutetaan neljäs toimintaohjelma, on hyväksytty ja sitä sovelletaan myös pyydettyyn poikkeukseen.
(12)
Koska Alankomaat on sitoutunut vuosia 2010-2013 koskevassa toimintaohjelmassa toteuttamaan toimenpiteitä, komissio katsoo, että Alankomaiden vuosiksi 2010-2013 pyytämä lantamäärä ei estä saavuttamasta direktiivin 91/676/EY tavoitteita, jos päätöksessä 2005/880/EY vahvistettuja samoja tiukkoja edellytyksiä noudatetaan.
(13)
Päätöksen 2005/880/EY voimassaolo päättyy 31 päivänä joulukuuta 2009.
(14)
Jotta varmistetaan, että asianomaiset karjatilat voivat jatkaa poikkeuksen soveltamista, on aiheellista pidentää päätöksen 2005/880/EY voimassaoloaikaa 31 päivään joulukuuta 2013 päätöksen 2005/880/EY 4-10 artiklassa vahvistetuin edellytyksin.
(15)
Päätöksen 2005/880/EY 10 artiklassa vahvistettua komissiolle suoritettavaa raportointia koskevaa määräaikaa olisi kuitenkin mukautettava ja yhdenmukaistettava päätöksen 2005/880/EY 8 artiklassa säädetyn raportointivelvollisuuden määräajan kanssa.
(16)
Tässä päätöksessä säädetyt toimenpiteet ovat direktiivin 91/676/ETY 9 artiklalla perustetun nitraattikomitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Muutetaan päätös 2005/880/EY seuraavasti:
1)
Korvataan 1 artikla seuraavasti:
”1 artikla
Myönnetään Alankomaiden 8 päivänä huhtikuuta 2005 päivätyllä kirjeellä pyytämä poikkeus ja 14 päivänä heinäkuuta 2009 päivätyllä kirjeellä pyydetty poikkeuksen laajennus, joiden tarkoituksena on sallia direktiivin 91/676/ETY liitteessä III olevan 2 kohdan toisen alakohdan ensimmäisessä virkkeessä ja sen a alakohdassa mainittuja määriä suuremman karjanlannan määrän käyttö.”
2)
Korvataan 10 artiklan 1 kohdan toinen alakohta seuraavasti:
”Selvitys on toimitettava komissiolle vuosittain toimintavuotta seuraavan vuoden toisen vuosineljänneksen aikana.”
3)
Korvataan 11 artikla seuraavasti:
”11 artikla
Soveltaminen
Tätä päätöstä sovelletaan Alankomaiden toteuttaman neljännen nitraatteja koskevan toimintaohjelman osalta 31 päivään joulukuuta 2013.”
2 artikla
Tämä päätös on osoitettu Alankomaiden kuningaskunnalle.
Tehty Brysselissä 5 päivänä helmikuuta 2010.

Labels: 1
20
6
18
15